KIRJALLINEN KYSYMYS E-2042/02 esittäjä(t): Paul Rübig (PPE-DE) komissiolle. Leonardo da Vinci -ohjelman liikkuvuusrahoitus yrityksissä koulutettaville henkilöille.



Virallinen lehti nro 309 E , 12/12/2002 s. 0192 - 0193



KIRJALLINEN KYSYMYS E-2042/02 esittäjä(t): Paul Rübig (PPE-DE) komissiolle (10. heinäkuuta 2002) Aihe: Leonardo da Vinci -ohjelman liikkuvuusrahoitus yrityksissä koulutettaville henkilöille Leonardo da Vinci -ohjelma, jonka avulla Euroopan unioni pyrkii edistämään ammatillista koulutusta, vetoaa liikkuvuutta edistävillä toimenpiteillään eri kohderyhmiin. On ilmeistä, että koululaiset voivat hyödyntää liikkuvuusapurahoja sikäli helpommin, että he voivat käyttää lomiaan liikkuvuusoleskeluihin ja voivat siten lomien aikana viettää pitempiä aikoja jossain toisessa jäsenmaassa. Yrityksissä koulutettavat työntekijät (siis erityisesti vuorottelukoulutuksessa olevat harjoittelijat) ovat samoin kuin myös heidän kouluttajansa/ohjaajansa kuitenkin monissa jäsenvaltioissa yrityksessään työsuhteessa, ja heillä on siksi käytettävissään vain lyhyitä ajanjaksoja, jos niitäkään. Yrityksen työntekijälle antama virkavapaa tai hänen lähettämisensä ulkomaille on huomattavasti vaikeampi toteuttaa. Siksi tarvitaan erityisiä edistämistoimenpiteitä, jotta tämä nuorisoryhmä sen mukaan kuin se on edustettuna kussakin koulutusjärjestelmässä saa sopivia liikkuvuustarjouksia ja voi hyödyntää liikkuvuusapurahoja. Osoitan siksi Euroopan komissiolle seuraavat kysymykset: 1. Kuinka paljon ja kuinka suuria summia yhteensä yksittäisissä jäsenmaissa on myönnetty liikkuvuusapurahoja työsuhteessa oleville nuorille ammatillista (perus)koulutusta varten Leonardo da Vinci II -ohjelmasta? 2. Missä suhteessa nämä liikkuvuusapurahat ovat verrattuna niihin, joita ammatillisten oppilaitosten oppilaat saavat? 3. Vastaako liikkuvuusapurahojen prosenttiosuus yrityksissä peruskoulutusta saavien nuorten osuutta yhteensä? Millaisia nämä prosenttiosuudet ovat? 4. Mitä erityisiä edistämistoimenpiteitä komissio suunnittelee, jotta yrityksissä ammatillista peruskoulutusta saavat voivat entistä paremmin hyödyntää liikkuvuusapurahoja? Viviane Redingin komission puolesta antama vastaus (3. syyskuuta 2002) Leonardo da Vinci -ohjelmasta jaetaan apurahoja ulkomailla oleskelua varten seuraaville kohderyhmille: - ammatillisessa peruskoulutuksessa olevat nuoret - opiskelijat - nuoret työntekijät ja vastavalmistuneet - ammatillisissa oppilaitoksissa toimivat kouluttajat, henkilöstöjohtajat ja kielikouluttajat. Liikkuvuudelle varattu kokonaisbudjetti oli 69,4 miljoonaa euroa vuonna 2000, 71,8 miljoonaa euroa vuonna 2001 ja 77,9 miljoonaa euroa vuonna 2002, eli yhteensä lähes 220 miljoonaa euroa kolmen vuoden aikana. Tällä summalla rahoitetaan lähes 120 000 vierailua. Tarkempia lukuja on suoraan arvoisalle parlamentin jäsenelle ja parlamentin pääsihteeristöön lähetetyissä taulukoissa. Hankkeiden hallinnosta vastaavat täysin hajautetusti ohjelmaan osallistuvien maiden kansalliset toimistot. Budjetin jakautuminen eri kohdeyleisöille vaihtelee maittain kussakin maassa ennen valintaa todettujen erityistarpeiden mukaisesti, sillä Leonardo da Vinci -ohjelma tukee ja täydentää jäsenvaltioiden omia toimia. Ammatillista peruskoulutusta suorittavien kohderyhmä käsittää sekä oppilaitoksissa koulutettavat että vuorottelukoulutuksessa olevat nuoret. Tämä on kohderyhmä, jonka oleskeluita Leonardo da Vinci -ohjelmasta rahoitetaan eniten. Vuosina 2000 ja 2001 sekä vuoden 2002 tähänastisten valintojen osalta kohderyhmän osuus on noin 31 % kokonaisbudjetista eli noin 68 miljoonaa euroa. Tästä määrästä voidaan myöntää 55 000 apurahaa eli yli 45 % apurahojen kokonaismäärästä. Vuorottelukoulutuksessa olevien osuutta tästä kohderyhmästä ei tunneta tarkkaan. Ohjelmassa ei tehdä eroa heidän ja oppilaitoksissa peruskoulutusta saavien nuorten välillä. Komissio katsoo, että koko tämän kohderyhmän on vaikeampi lähteä pitkäksi ajaksi ulkomaille kuin opiskelijoiden. Paitsi että harjoittelijoiden on vaikea päästä lähtemään, tähän ryhmään kuuluvat ovat myös nuorempia ja vähemmän itsenäisiä lähtemään ulkomaille. Leonardo da Vinci -harjoittelu on heille usein ensimmäinen ammatillinen kokemus ulkomailla. Leonardo da Vinci -ohjelmasta tarjotaan erityisedellytyksiä tähän kohderyhmään kuuluville myöntämällä heille rahoitusta kolmen viikon oleskeluun opiskelijoiden saadessa rahoitusta vain vähintään kolmen kuukauden oleskeluun. Oleskelu voi olla myös ryhmämatka. Oleskelukustannuksiin myönnettävä päiväraha on hieman suurempi kuin opiskelijoilla. Kuten muillekin harjoittelijoille, ohjelmasta rahoitetaan hallinnosta ja (varsinkin kielellisestä) valmistautumisesta aiheutuneet kustannukset. Tuen kokonaismäärä on noin 1 250 euroa harjoittelua kohti. Kokemus on osoittanut, että hyvin järjestettynä lyhyestäkin harjoittelusta on hyötyä sekä harjoittelijalle että työnantajalle. Parhaiten vuorottelukoulutuksessa olevien nuorten lähtömahdollisuuden parantaminen ratkaistaan siten, että koulutusorganisaatio sopii heti oppijakson alussa työnantajan kanssa ulkomailla oleskelusta. Leonardo da Vinci -ohjelmasta myönnetään sitten tukea harjoittelijalle ulkomailla vietettävän kolmen (tai useamman) viikon ajan.